 NA FRIDAH OKACHI SIMU za mikopo zinazopatikana kwa urahisi mitaani zimetajwa kuwa ‘mwokozi’ wa raia wa mapato ya chini. Wananchi katika kiwango hicho wamekumbatia mbinu hiyo ya kukopa simu na kulipia kiasi kidogokidogo cha pesa ili kuwezesha mawasiliano na jamaa zao wawapo mbali. Bi Mary Wanjiru ambaye ni mkazi wa Ngando aliambia Taifa Jumapili kuwa kununua simu hiyo ya bei kwa mpango wa ‘lipa polepole’ kunamwezesha kufanya shughuli zake za kila siku bila wasiwasi. Anawasiliana na jamaa zake nyumbani kwa siku tatu kila juma. “Niliona ni afadhali ninunue simu hii ya Sh28,500. Nalipia mdogomdogo. Kila siku ninalipa Sh79 ili kuwezesha mawasiliano,” alisema Bi Wanjiru. Alifichua kuwa “nisipolipa hakuna mawasiliano nitafanya kwa sababu inafungwa”. Simu hizo zinauzwa dukani, zikiwa na bei tofauti. Ya bei ya juu ikiwa ni Sh50,000 na ya chini zaidi ikiwa nin ya Sh19,000. Bi Wanjiru anasifia njia hiyo ambayo alisema itawezesha watu wengi kuwa na simu. “Saa hii kila mtu anafaa kuwa na Smartphone. Sihitaji kwenda mjini kusubiri offer kama hapo nyuma. Sh50 hadi 80 unaweza lipa iwapo unafanya kibarua cha kila siku. Kijana Hussein Kingi mwenye umri wa miaka 29 alisema alichukua hatua ya kununua simu hiyo baada ya kuvamiwa na wezi akitoka kazini majira ya jioni. Alichukua hatua ya kununua upesi ili asikose wateja wake ambao hununua bidhaa zake za useremala. “Hii kazi yangu nahitaji kuwa na simu kila wakati. Lau ningesusia kufanya maamuzi ya haraka ningepoteza wateja,” alisema Bw Kingi. Bw Kingi ambaye ni seremala hutengemea simu kufanya kazi zake za kila siku kwa kupakia picha za bidhaa zake mtandaoni ili kuvutia wateja. “Mbinu hiyo imenisaidia kuwezesha wateja wangu kuangalia meza na viti vinavyowapendeza,” akaeleza Bw Kingi. Muuzaji katika duka la Ruby Hub Bw Christopher Wambua alisema kila siku hupata wateja zaidi ya 10 ambao huchukua na kuanza kulipia simu hizo. Bw Wambua alisema biashara ya kuuza simu hizo kunoga siku za wikendi. “Wengi wanaonunua simu hizo kwa mpangilio huo wa malipo ya polepole ni wanawake na vijana. Wateja hao huja kutokana na simu zao kuwa zimeharibika na wakati huo hakuwa amepangia kununua. Hii inawapa uwezo huo,” alisema Bw Wambua. “Hapa wateja wangu hukosa kulipa kila siku na badala yake kulipia mnamo wikendi. Wengi wao huwa wamelipwa na hivyo mteja analipa Sh548. Hiyo ikiwa ni zile pesa za kila siku kwa wiki,” aliongeza Bw Wambua. Kwa mujibu wa Mamlaka ya Mawasiliano ya Kenya (CA), ni asilimia 61 ya Wakenya wanaomiliki simu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  